自岐江山行至平陸驛五言二十四韻
作者：歐陽修
朝代：宋

paragraphs: 岐江望平陸，百里千餘嶺。
蕭條斷煙火，莽蒼無人境。
峯巒互前後，南北失壬丙。
天秋雲愈高，木落歲方冷。
水涉愁蜮射，林行憂虎猛。
萬仞懸巖崖，一彴履枯梗。
緣危類猨猱，陷淖若蛙黽。
腰輿懼傾撲，煩馬倦鞭警。
攀躋誠畏塗，習俗羨蠻獷。
度隘足雖踠，因高目還騁。
九野畫荆衡，羣山亂巫郢。
煙嵐互明滅，點綴成圖屏。
時時度深谷，往往得佳景。
翠樹鬰如蓋，飛泉溜垂綆。
幽花亂黄紫，蒨粲弄光影。
山鳥囀成歌，寒蜩嘒如哽。
登臨雖云勞，巨細得周省。
晨裝趁徒旅，夕宿訪閭井。
村暗水茫茫，雞鳴星耿耿。
登高近佳節，歸思時引領。
谿菊薦山罇，田鴽佐烹鼎。
家近夢先歸，夜寒衾屢整。
崎嶇念行役，昔宿已爲永。
豈如江上舟，棹歌方酩酊。